CELEX: 52020PC0309
Language: el
Date: 2020-07-13
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου όσον αφορά τη διαδικασία αποδέσμευσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.7.2020
            COM(2020) 309 final
            2020/0140(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου όσον αφορά τη διαδικασία αποδέσμευσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Οι άμεσες και έμμεσες επιπτώσεις της πανδημίας COVID-19 εξακολουθούν να αυξάνονται σε όλα τα κράτη μέλη. Η τρέχουσα κατάσταση είναι άνευ προηγουμένου και απαιτεί μέτρα για την υποστήριξη των κρατών μελών κατά την υλοποίηση των Ταμείων. Σ’ αυτό το πλαίσιο, θα πρέπει να εξασφαλιστεί η πλήρης χρήση του κανόνα N+2 ώστε να παρασχεθεί επαρκής χρόνος στα κράτη μέλη για την εκτέλεση των κονδυλίων τους και τη δήλωση των δαπανών στην Επιτροπή.
               
               
                  Ειδικότερα, για να ληφθεί υπόψη, στο πλαίσιο του κανόνα αποδέσμευσης (Ν+2), η αίτηση πληρωμής που υποβλήθηκε από τα κράτη μέλη και καλύπτει ολόκληρο το έτος Ν+2, είναι αναγκαίο να ευθυγραμμιστεί η προθεσμία αποδέσμευσης με την προθεσμία υποβολής των λογαριασμών.  
               
               
                  Επιπλέον, προκειμένου να διασφαλιστεί η συνέπεια στην προσέγγιση της αποδέσμευσης και να παρασχεθεί στα κράτη μέλη προθεσμία εκτέλεσης σε συμφωνία με τον κανόνα N+2, προτείνεται να ευθυγραμμιστεί η αποδέσμευση των πρόσθετων κονδυλίων που παρασχέθηκαν στα εθνικά προγράμματα το 2018 και το 2019 με τους κανόνες που ισχύουν για το βασικό κονδύλι των εθνικών προγραμμάτων. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση συνάδει με το συνολικό νομικό πλαίσιο που θεσπίστηκε για το Ταμείο Ασύλου, Μετανάστευσης και Ένταξης και το Ταμείο Εσωτερικής Ασφάλειας και περιορίζεται σε στοχευμένες τροποποιήσεις του κανονισμού (ΕΕ) αριθ. 514/2014. 
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση περιορίζεται σε στοχευμένες τροποποιήσεις του κανονισμού (ΕΕ) αριθ. 514/2014 και διατηρεί τη συνέπεια με άλλες πολιτικές της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η πρόταση βασίζεται στο άρθρο 78 παράγραφος 2, στο άρθρο 79 παράγραφοι 2 και 4, στο άρθρο 82 παράγραφος 1, στο άρθρο 84 και στο άρθρο 87 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               Ευθυγραμμίζει τις προθεσμίες για τις αιτήσεις πληρωμής και για την αποδέσμευση και προσαρμόζει την ημερομηνία δέσμευσης των πρόσθετων κονδυλίων το 2018 και το 2019, τα οποία χορηγήθηκαν για την αντιμετώπιση απρόβλεπτων αναγκών στους τομείς που καλύπτονται από το Ταμείο Ασύλου, Μετανάστευσης και Ένταξης και το Ταμείο Εσωτερικής Ασφάλειας. 
            
            
               •Επικουρικότητα 
            
            
               
                  Σκοπός της παρούσας πρότασης είναι η μεγιστοποίηση της χρήσης των Ταμείων για την αντιμετώπιση των άμεσων και έμμεσων επιπτώσεων που απορρέουν από την άνευ προηγουμένου κρίση στον τομέα της δημόσιας υγείας στο πλαίσιο της πανδημίας COVID-19. 
               
            
            
               •Αναλογικότητα
            
            
               
                  Η πρόταση  αποτελεί περιορισμένη και στοχευμένη αλλαγή που δεν υπερβαίνει τα αναγκαία όρια για την επίτευξη του στόχου, που είναι να διασφαλιστεί ότι το κράτος μέλος μπορεί να αξιοποιήσει πλήρως τα κονδύλια για την αντιμετώπιση της εκτεταμένης κρίσης στον τομέα της δημόσιας υγείας, η οποία ενδέχεται να έχει αρνητικές επιπτώσεις στους τομείς που καλύπτονται από τα Ταμεία. 
               
            
            
               •Επιλογή της νομικής πράξης
            
         
         
            
               Ο κανονισμός αποτελεί το κατάλληλο μέσο για την εισαγωγή των αλλαγών που απαιτούνται για την αντιμετώπιση των πρωτοφανών αυτών περιστάσεων. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •  Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Άνευ αντικειμένου.
            
            
               •Διαβουλεύσεις με τα ενδιαφερόμενα μέρη
            
            
               Δεν πραγματοποιήθηκε διαβούλευση με εξωτερικά ενδιαφερόμενα μέρη. Ωστόσο, η πρόταση λαμβάνει υπόψη τις διευκρινίσεις, τις συμβουλές και τις ερωτήσεις που υπεβλήθησαν από τις εθνικές αρχές σχετικά με τον εκ μέρους τους χειρισμό των μέτρων αντιμετώπισης της κρίσης. 
            
            
               •  Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •  Εκτίμηση επιπτώσεων
            
            
               
                  Εκπονήθηκε εκτίμηση επιπτώσεων με σκοπό την κατάρτιση των προτάσεων για τον κανονισμό (ΕΕ) αριθ. 514/2014. Οι παρούσες περιορισμένες και στοχοθετημένες αλλαγές δεν απαιτούν χωριστή εκτίμηση επιπτώσεων.
               
            
            
               •  Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου.
               
            
            
               •  Θεμελιώδη δικαιώματα
            
            
               
                  Άνευ αντικειμένου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Οι προτεινόμενες τροποποιήσεις δεν συνεπάγονται αλλαγές στα ετήσια ανώτατα όρια του πολυετούς δημοσιονομικού πλαισίου όσον αφορά τις δεσμεύσεις και τις πληρωμές. 
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Η υλοποίηση των μέτρων θα παρακολουθείται στο πλαίσιο των γενικών μηχανισμών που θεσπίζονται στο πλαίσιο του κανονισμού (ΕΕ) αριθ. 514/2014 και που εφαρμόζονται στην αποδέσμευση.
            
            
               •Αναλυτική επεξήγηση των επιμέρους διατάξεων της πρότασης
            
         
         
            
               Προτείνεται η τροποποίηση του κανονισμού (ΕΕ) αριθ. 514/2014 ώστε να διασφαλιστεί ότι όλες οι αιτήσεις πληρωμής που καλύπτουν το έτος Ν+2 και υποβάλλονται από το κράτος μέλος εντός των κανονιστικών προθεσμιών που ορίζονται στο άρθρο 44 του κανονισμού αριθ. 514/2014 λαμβάνονται υπόψη κατά τον υπολογισμό της αποδέσμευσης. Επιπλέον, προτείνεται η τροποποίηση του κανονισμού (ΕΕ) αριθ. 514/2014 ώστε να διασφαλιστεί ότι η περίοδος εκτέλεσης των ποσών που αντιστοιχούν στα πρόσθετα κονδύλια που παρασχέθηκαν προς τα εθνικά προγράμματα το 2018 και το 2019 ευθυγραμμίζεται με την περίοδο εκτέλεσης του αρχικού κονδυλίου. Αμφότερες οι τροποποιήσεις διασφαλίζουν τη συνέπεια μεταξύ διατάξεων και δεν θίγουν τον κανόνα αποδέσμευσης N+2. 
            
            
               2020/0140 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου όσον αφορά τη διαδικασία αποδέσμευσης
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2, το άρθρο 79 παράγραφοι 2 και 4, το άρθρο 82 παράγραφος 1, το άρθρο 84 και το άρθρο 87 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               ,
            
            
               Έχοντας υπόψη τη γνώμη της Επιτροπής των Περιφερειών
                  2
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Τα κράτη μέλη έχουν πληγεί από τις συνέπειες της πανδημίας COVID-19 με πρωτόγνωρο τρόπο. Αυτό επηρεάζει τη μετανάστευση, την ασφάλεια και τη διαχείριση των συνόρων στα κράτη μέλη, γεγονός που, με τη σειρά του, επιδεινώνει τις σοβαρές ελλείψεις ρευστότητας που αντιμετωπίζουν τα κράτη μέλη λόγω της αιφνίδιας και σημαντικής αύξησης των δημόσιων επενδύσεων που απαιτούνται σε πολλούς τομείς. Το γεγονός αυτό έχει δημιουργήσει μια έκτακτη κατάσταση, η οποία θα πρέπει να αντιμετωπιστεί με συγκεκριμένα μέτρα.
            
            
               (2)Είναι αναγκαίο να παρασχεθεί πρόσθετη ευελιξία στα κράτη μέλη ώστε να μπορέσουν να ανταποκριθούν σε αυτή την άνευ προηγουμένου κρίση ενισχύοντας τη δυνατότητα πλήρους αξιοποίησης της διαθέσιμης περιόδου εκτέλεσης μέχρι το κλείσιμο των προγραμμάτων έως τις 31 Δεκεμβρίου 2023. Για να καλυφθεί αυτή η ανάγκη, θα πρέπει να ευθυγραμμιστούν οι προθεσμίες για την αποδέσμευση και την υποβολή των αιτήσεων πληρωμής του ετήσιου υπολοίπου. Η κανονιστική προθεσμία για τις αιτήσεις πληρωμής του ετήσιου υπολοίπου είναι η 15η Φεβρουαρίου, ενώ η προθεσμία αποδέσμευσης που είχε προβλεφθεί αρχικά ήταν η 31η Δεκεμβρίου του προηγούμενου έτους. Με την ευθυγράμμιση των δύο προθεσμιών στις 15 Φεβρουαρίου, η αίτηση πληρωμής του ετήσιου υπολοίπου που υποβάλλεται από το κράτος μέλος στις 15 Φεβρουαρίου θα λαμβάνεται υπόψη για τους σκοπούς της άσκησης αποδέσμευσης. 
            
            
               (3)Για να διασφαλιστεί ότι τα κράτη μέλη μπορούν να κάνουν πλήρη χρήση των πρόσθετων κονδυλίων που χορηγήθηκαν το 2018 και το 2019, θα πρέπει να προσαρμοστεί το έτος της δημοσιονομικής δέσμευσης. Τα εν λόγω πρόσθετα κονδύλια συμπεριλήφθηκαν στον γενικό προϋπολογισμό της Ευρωπαϊκής Ένωσης για τα οικονομικά έτη 2018 και 2019
                  3
                και στη συνέχεια δεσμεύτηκαν για τα εθνικά προγράμματα, όπως αναφέρεται στο άρθρο 14 του κανονισμού (ΕΕ) αριθ. 514/2014.  
            
            
               (4)Για να παρασχεθεί στα κράτη μέλη ασφάλεια δικαίου σχετικά με την προθεσμία αποδέσμευσης, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               (5)Ως εκ τούτου, ο κανονισμός (ΕΕ) αριθ. 514/2014 θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               
         
         
            
               Στο άρθρο 50 του κανονισμού (ΕΕ) αριθ. 514/2014, η παράγραφος 1 αντικαθίσταται από το ακόλουθο κείμενο:
            
            
               «1. Τα εθνικά προγράμματα υπόκεινται σε διαδικασία αποδέσμευσης, που βασίζεται στην αρχή ότι τα συνδεόμενα με δέσμευση ποσά, εφόσον δεν καλύπτονται από την αναφερόμενη στο άρθρο 35 αρχική και ετήσια προχρηματοδότηση και από αίτηση πληρωμής έως την προθεσμία που προβλέπεται στο άρθρο 44 παράγραφος 1 κατά το έτος που έπεται του δεύτερου έτους της δημοσιονομικής δέσμευσης, αποδεσμεύονται. Για τον σκοπό της αποδέσμευσης, η Επιτροπή υπολογίζει το ποσό με την προσθήκη ενός έκτου από την ετήσια δημοσιονομική δέσμευση που συνδέεται με τη συνολική ετήσια συνεισφορά του 2014 σε καθεμία από τις δημοσιονομικές δεσμεύσεις από το 2015 έως το 2020. 
            
            
               Όσον αφορά ποσά που αντιστοιχούν σε πρόσθετα κονδύλια που διατέθηκαν για τα εθνικά προγράμματα κατά το έτος 2018, το έτος της δημοσιονομικής δέσμευσης είναι το 2019. Όσον αφορά ποσά που αντιστοιχούν σε πρόσθετα κονδύλια που διατέθηκαν για τα εθνικά προγράμματα κατά το έτος 2019, το έτος της δημοσιονομικής δέσμευσης είναι το 2020.». 
            
            
               Άρθρο 2
            
            
               1.1.Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C  της , σ. .
               
               
                  
                     (2)
                  
                        ΕΕ C  της , σ. . 
               
               
                  
                     (3)
                  
                  
                        ΕΕ L 57 σ. 317 και ΕΕ L 67 σ. 318.